Creació de la Comissió Interdepartamental de Nitrats i Dejeccions Ramaderes
Comissió mixta d'interlocució en l'àmbit de la fertilització i la gestió de la matèria orgànica
L'article 116.1 de l'Estatut d'autonomia de Catalunya determina que correspon a la Generalitat la competència exclusiva en la regulació i el desenvolupament de l'agricultura, la ramaderia i el sector agroalimentari.
L'article 144.1 de l'Estatut d'autonomia de Catalunya assenyala que correspon a la Generalitat la competència compartida en matèria de medi ambient i la competència per a l'establiment de les normes addicionals de protecció.
Aquesta competència compartida inclou en tot cas l'establiment i la regulació dels instruments de planificació ambiental i aprovació d'aquests instruments.
L'article 113 de l'Estatut d'autonomia de Catalunya determina que correspon a la Generalitat el desplegament, l'aplicació i l'execució de la normativa de la Unió Europea quan afecta l'àmbit de les seves competències; que també es recull a l'article 189 de l'Estatut.
Catalunya compta amb un important sector agrícola, ramader i agroalimentari que genera en el seu procés de transformació un elevat volum de matèria orgànica com a subproducte i/o residu a gestionar.
La gestió de les dejeccions ramaderes i de la matèria orgànica en general, afegida a la dels fertilitzants nitrogenats, exigeixen cada cop més un enfocament més transversal.
Segons les tipologies i procedències del material orgànic a gestionar, el sistema de tractament utilitzat i la gestió posterior dels diferents materials obtinguts, implica la intervenció i la regulació de diversos departaments de la Generalitat i d'altres organismes, públics i privats.
Aquest fet fa necessària la creació d'una Comissió Interdepartamental per tal que les diferents unitats de l'Administració, dins de l'àmbit de les seves funcions, es coordinin per tal d'obtenir un millor coneixement i així poder donar una resposta àgil i eficaç en la tramitació, seguiment i control d'aquests sistemes de gestió.
Actualment en la regulació de la gestió dels nitrats produïts per les dejeccions ramaderes i dels residus orgànics intervenen, entre altres, les següents normes: Directiva 91/676/CEE, del Consell de 12 de desembre de 1991, relativa a la protecció de les aigües contra la contaminació pels nitrats emprats a l'agricultura; Directiva 2000/60/CE, del Parlament europeu i del Consell, de 23 d'octubre, que estableix un marc comunitari d'actuació en l'àmbit de la política d'aigües; Directiva 2006/118/CE, del Parlament europeu i del Consell, de 12 de desembre, de protecció de les aigües subterrànies contra la contaminació i el deteriorament; Decret 136/2009, d'1 de setembre, d'aprovació del programa d'actuacions aplicable a les zones vulnerables en relació amb la contaminació de nitrats que procedeixen de fonts agràries i de gestió de les dejeccions ramaderes; Reial decret 824/2005, de 8 de juliol, sobre productes fertilitzants; Reial decret 1310/1990, de 29 d'octubre, pel que regula la utilització dels llots de depuradora en el sector agrari; Reial decret 865/2010, de 2 de juliol, sobre substrats de cultiu; Reglament (CE) 1069/2009, del Parlament europeu i del Consell, de 21 d'octubre, per la qual s'estableixen les normes sanitàries aplicables als subproductes animals i els productes derivats no destinats al consum humà (SANDACH) i pe qual es deroga el Reglament (CE) núm. 1774/2002, del Parlament europeu i del Consell, de 3 d'octubre, pel qual s'estableixen normes sanitàries aplicables als subproductes animals no destinats al consum humà, i Directiva 2008/98/CE, del Parlament europeu i del Consell, de 19 de novembre, sobre els residus, que ha estat transposada per la Llei 22/2011, de 28 de juliol, de residus i sòls contaminats.
En el cas que en la gestió de les dejeccions ramaderes i dels materials orgànics es generi energia, la producció d'aquesta energia està regulada pel Real decret 661/2007, de 25 de maig, pel qual es regula l'activitat de producció d'energia elèctrica en règim especial.
El tractament de biodigestió de purins i l'aprofitament del biogàs generat és una de les mesures del Pla marc de mitigació del canvi climàtic a Catalunya 2008-2012 que el Govern de la Generalitat va acordar a la sessió del 7 d'octubre de 2008.
D'altra banda el Pla d'Energia i Canvi Climàtic de Catalunya 2012-2020 preveu el biogàs com un objectiu de les polítiques energètiques que han de servir per contribuir a la maximització de la valorització energètica del biogàs provinent de granges de cicle tancat i de la indústria agroalimentària.
Atesa la complexitat tècnica i administrativa, i la necessitat en la millora de la gestió de les dejeccions ramaderes en un sector clau com la ramaderia a Catalunya per una part, i les sinergies dels residus i/o subproductes orgànics procedents de la indústria agroalimentària i/o del tractament d'aigües amb el sector agrari, per una altra, així com l'objectiu de reducció de les emissions difuses per a la mitigació del canvi climàtic, es fa necessària la creació d'una comissió interdepartamental.
A proposta del conseller d'Agricultura, Ramaderia, Pesca, Alimentació i Medi Natural, i del conseller de Territori i Sostenibilitat,
1.1 Es crea la Comissió Interdepartamental de Nitrats i Dejeccions Ramaderes, amb la composició, les funcions i el règim jurídic previst en aquest Decret (en endavant, la Comissió).
1.2 La Comissió s'adscriu al departament competent en matèria d'agricultura i ramaderia.
La Comissió té per objecte elaborar, definir i coordinar les estratègies i polítiques del Govern de la Generalitat en matèria de gestió de la matèria orgànica i fertilització, i vetllar especialment per la valorització de les dejeccions ramaderes com a fertilitzants, de manera que aquestes assegurin la protecció de les aigües subterrànies, els sòls i la salut de les persones.
a) Aprovar i impulsar actuacions dins del marc de la normativa en matèria de nitrats i biogàs.
b) Elaborar la proposta del Pla de promoció de biodigestió de purins de Catalunya.
c) Vetllar per tal que el disseny i la implementació de les estratègies i polítiques de tractaments de les dejeccions ramaderes s'encaminin a una valorització com a fertilitzants.
d) Impulsar l'ús de fertilitzants de qualitat procedents del tractament de residus orgànics (compost/digestat) de manera que es minimitzi la necessitat de l'ús de fertilitzants minerals.
e) Coordinar l'aplicació dels diferents materials orgànics als sòls agrícoles de manera que contribueixin a la preservació del medi i fer seguiment de la implantació del sistema d'inspeccions previst a l'article 37 del Decret 136/2009, d'1 de setembre, d'aprovació del programa d'actuacions aplicable a les zones vulnerables en relació amb la contaminació de nitrats que procedeixen de fonts agràries i de gestió de les dejeccions ramaderes.
f) Garantir la coordinació i la transversalitat de les polítiques de gestió de la matèria orgànica dels diferents departaments i àrees del Govern.
g) Coordinar la implantació de les millors tècniques ambientals disponibles en l'àmbit de la ramaderia.
h) Promoure les sinergies de les polítiques de valorització de la matèria orgànica amb les altres polítiques del Govern, amb especial atenció a les polítiques energètiques.
i) Rebre informació periòdica sobre l'evolució de les masses d'aigua pel que fa als nitrats d'origen agrari.
j) Avaluar la proposta de revisió de les zones vulnerables a la contaminació per nitrats d'origen agrari.
k) Impulsar l'ús de les dejeccions ramaderes dins del pla marc de mitigació del canvi climàtic en coordinació amb la Comissió Interdepartamental del Canvi Climàtic.
l) Informar el Govern amb periodicitat bianual sobre:
Les polítiques i estratègies que es duen a terme en gestió de la matèria orgànica i fertilització.
L'evolució i avaluació del Pla de biodigestió de purins de Catalunya.
m) Avaluar els costos de l'adequada gestió de les dejeccions ramaderes i estudiar els mecanismes de finançament d'aquests costos per part del sector.
n) Proposar mesures per prevenir i limitar l'entrada de contaminants en el subsòl, especialment de nitrats orgànics i inorgànics.
o) Altres funcions que li pugui encarregar el Govern.
p) Nomenar els membres de la Comissió mixta d'interlocució en l'àmbit de la fertilització i la gestió de la matèria orgànica.
q) Supervisar les funcions de la Comissió mixta d'interlocució en l'àmbit de la fertilització i la gestió de la matèria orgànica.
4.1 La Comissió és presidida per la persona titular de la direcció general competent en matèria d'agricultura i ramaderia, i està integrada per les persones titulars de les direccions generals, ens o entitats de la Generalitat que s'indiquen a continuació.
Direcció general competent en matèria de qualitat ambiental, a qui correspon la vicepresidència.
Direcció general competent en matèria d'energia.
Direcció general competent en matèria d'afers interdepartamentals.
Agència de Residus de Catalunya.
Oficina Catalana del Canvi Climàtic.
Agència de Salut Pública de Catalunya.
Un secretari o secretària, amb veu però sense vot, que ha de ser una persona funcionària de la direcció general competent en matèria d'agricultura i ramaderia.
4.2 Correspon a la direcció general competent en matèria d'agricultura i ramaderia donar el suport material i personal necessari per al desenvolupament de les funcions de la Comissió.
5.1 La Comissió es reuneix cada vegada que la convoca el seu president o presidenta, i com a mínim cada sis mesos, per elaborar l'informe que ha d'elevar al Govern.
Aquests informes periòdics han de contenir totes aquelles propostes en relació amb les funcions especificades a l'article 3 sobre les quals el Govern ha de ser informat o ha de decidir i/o aprovar.
5.2 El funcionament de la Comissió es regeix per aquest Decret, per les normes de règim intern que pugui establir i, supletòriament, pel que estableix el capítol II del títol primer de la Llei 26/2010, del 3 d'agost, de règim jurídic i de procediment de les administracions públiques de Catalunya.
6.1 La Comissió Interdepartamental pot crear les comissions tècniques de treball necessàries per assolir els seus objectius.
6.2 Les comissions tècniques de treball tenen les característiques següents:
a) La presidència l'exerceix la persona titular de la subdirecció general competent en matèria d'agricultura.
b) L'acord de creació de cada comissió tècnica de treball ha d'establir els departaments i organismes públics que en formen part i el personal tècnic designat de cada un d'aquests a instància de cada departament.
6.3 L'acord de creació de cada comissió tècnica de treball ha d'establir el nombre de sessions a realitzar per cadascuna de les comissions.
6.4 Les comissions tècniques de treball poden designar persones expertes, amb veu i sense vot, que actuaran com a assessores, per a assumptes concrets, i que seran nomenades pel president de la Comissió tècnica de treball.
L'assistència a les sessions de la Comissió Interdepartamental de Nitrats i Dejeccions Ramaderes o a les comissions tècniques de treball no genera cap dret econòmic per a percebre en concepte d'indemnitzacions d'assistència o dietes cap dels seus membres.
Les persones expertes externes a l'Administració poden percebre dietes i indemnitzacions per l'assistència a les reunions d'acord amb la normativa vigent.
8.1 Es crea la Comissió mixta d'interlocució en l'àmbit de la fertilització i la gestió de la matèria orgànica, adscrita al departament competent en matèria d'agricultura i ramaderia, com a òrgan de col·laboració i consulta entre els òrgans i entitats de la Generalitat que en formen part i els diferents sectors representatius d'interessos professionals relacionats amb l'àmbit de la fertilització i la gestió de la matèria orgànica.
8.2 Són funcions de la Comissió mixta les següents:
a) L'intercanvi d'informació i transferència de coneixement entre els seus membres en l'àmbit la fertilització i la gestió de la matèria orgànica.
b) La proposta d'iniciatives normatives en les matèries pròpies del seu àmbit d'actuació per a la seva consideració per part de la Comissió Interdepartamental.
c) L'impuls i la presentació de propostes d'actuacions sectorials destinades a la millora de fertilització i la gestió de la matèria orgànica davant la Comissió Interdepartamental.
d) Qualsevol altra funció d'assessorament que determini la Comissió Interdepartamental.
8.3 La Comissió mixta d'interlocució en l'àmbit de la fertilització i la gestió de la matèria orgànica és presidida per la persona titular de la direcció general competent en matèria d'agricultura i ramaderia i està integrada per persones representants de les organitzacions representatives de la producció, la indústria i la comercialització relacionades amb l'àmbit de la fertilització i la gestió de la matèria orgànica, de les entitats representatives d'interessos professionals relacionats amb aquest àmbit i dels òrgans i entitats de la Generalitat següents:
a) Fins a cinc persones en representació de les organitzacions professionals agràries més representatives, que es repartiran proporcionalment en funció dels resultats obtinguts per les esmentades organitzacions o coalicions en les darreres eleccions a cambres agràries.
b) Dues persones en representació de l'àmbit cooperatiu agrari.
c) Fins a quatre persones en representació d'entitats associatives del sector productor boví, porcí i aviram que actuïn a Catalunya.
d) Una persona en representació d'entitats associatives dels sectors de l'oví, cabrum i conill.
e) Una persona en representació de les entitats associatives de fabricants de fertilitzants.
f) Una persona en representació de les entitats associatives de fabricants de pinsos de Catalunya.
g) Una persona en representació de les entitats associatives de fabricants de maquinària de tractament de les dejeccions ramaderes de Catalunya.
h) Una persona en representació de les entitats associatives de plantes de tractament de les dejeccions ramaderes existents a Catalunya.
i) Una persona en representació de les entitats associatives de fabricants de compost i digest de residus.
j) Tres persones en representació, respectivament, dels col·legis professionals següents: Enginyers agrònoms, Enginyers Tècnics agrícoles i Veterinaris, existents a Catalunya.
k) Una persona en representació de l'Institut de Recerca i Tecnologia Agroalimentàries.
l) Dues persones en representació de la direcció general competent en matèria d'agricultura i ramaderia.
m) Una persona en representació de l'Agencia Catalana de l'Aigua.
n) Una persona en representació de l'Agencia de Residus de Catalunya.
o) Una persona en representació de la direcció general competent en matèria d'alimentació, qualitat i indústries agroalimentàries.
p) Una persona en representació de la direcció general competent en matèria de qualitat ambiental.
q) Una persona en representació de l'Institut Català d'Energia.
r) Un secretari o secretària, amb veu però sense vot, que haurà de ser una persona funcionària del departament competent en matèria d'agricultura i ramaderia.
8.4 Els membres de la comissió són nomenats per la Comissió Interdepartamental de Nitrats i Dejeccions Ramaderes a proposta de cadascuna de les entitats i òrgans als quals representen.
8.5 La Comissió es reuneix ordinàriament almenys una vegada a l'any i de forma extraordinària quan així ho decideixi la persona que exerceix la presidència o a proposta de com a mínim 1/3 dels seus membres.
El seu règim de funcionament és el que preveu l'article 5.2 d'aquest Decret.
8.6 El departament competent en matèria d'agricultura i ramaderia dóna a la Comissió el suport material i personal necessari per al desenvolupament de les funcions que té assignades.
8.7 En funció dels temes a tractar, la Comissió pot acordar la creació de grups de treball on siguin representats els membres de la comissió més directament afectats pel tema a tractar i convidar una altra entitat o persona experta en la matèria.
8.8 L'assistència a les sessions de la Comissió no genera cap dret econòmic per a cap dels seus membres.
8.9 En la composició d'aquesta Comissió s'ha de procurar la representació equilibrada d'homes i dones.